和元規見勉
作者：張繼先
朝代：宋

paragraphs: 觀君詞語中，具引先賢事。
了然道在茲，不行而善至。
君今真至矣，奏樂求真知。
一言見吾子，固難盡於辭。
知君貫老莊，亹亹蹈大荒。
劇談玄中玄，豁落無邊旁。
有學必有待，不與諸魔對。
涉景若與知，何嘗訝譎怪。
疑論渙已釋，則信爲善士。
主善以爲師，天真坐可致。
人間猶論分，仙事宜任運。
有命終出倫，盍死即待盡。
大道非罔象，明明萬物上。
使我一聞知，應是快神爽。
休更論淺深，斯言盡誠心。
時哉且落魄，此語吾所欽。
傍聽亦笑嗤，不責於仁慈。
所幸異流俗，事物中思惟。